  Майя Бывальцева Туннэ, 2-тӥ коньывуонэ, Удмуртилэн тӧроез Александр Бречалов «Удмурт Кенеш» огазеяськонлэн исполкомезлэн ёзчиосыныз, ёросъёсысь но каръёсысь ёзэтъёсызлэн азьветлӥсьёсыныз пумиськылӥз. Одӥгез эскерем ужпум Ижкарын Удмурт лулчеберетъя центрез кылдытонэн герӟаськемын вал. Тодэ вайытом, Удмуртилэн шоркараз центрез усьтон пумысен кичӧлтон куартолэзе чузъяськиз. Та дырлы «Удмурт Кенеш» солэсь учкетсэ (концепцизэ) дасяз ни. Табере азьлань вамышъёс лэсьтыны кулэ. «Мон Евдокимов Станислав Петровичлы, кудзэ али гинэ Кун Кенеш коньдон ужпумъёсъя министр интые соглаштӥз, ӵектос лэсьтыны коньдон висъяны ужпум пуктӥ, малы ке шуоно проектно-сметной ужкагазтэк ми сое лэсьтыны ум кутске. 2018-тӥ арлэн нырысетӥ ӝыныяз ужкагазъёс Казаньысь экспертизаен луыны кулэ, соку инвестициосъя федерал программаысь но коньдон басьтыны луонлыкмы кылдоз, озьы ик инвесторъёсты но соослэсь коньдонзэс кыскыны», — пусйиз Александр Бречалов. Озьы ик Удмуртилэн тӧроез пусйиз, ӵектосэз кылдытон борды лэсьтӥськонъя министерство но со ужен вырись удысэтъёс ӵуказе ик кутскозы ни шуыса. Юртэз выльдонъя но центрлэсь ужзэ радъянъя ужкагазъёс вуоно арын ӧз ке луэ, пуктэм ужпумез 2020-тӥ арлы, Удмуртилэн кунлыкезлы 100 ар тырмонлы, быдэстыны уз вуттэ, шуиз Александр Бречалов, «соку ваньмыз вераськонъёсын ик кылёз». Тегъёс: Мерлык Ижкар Удмуртия УдмуртКенеш АлександрБречалов Удмуртлулчеберетъяцентр  